Finansministeriet kaster sig ind i debatten om topskatten og hævder, at det ikke vil være en gratis omgang at sløjfe den, som tre topøkonomer for nylig har konkluderet. Det skriver Børsen.

Overvismand Hans Jørgen Whitta-Jacobsen, vismand Claus Thustrup Kreiner og professor ved Københavns Universitet Jakob Roland Munch har i nye forskningsartikler slået fast, at topskatten ikke vil koste 6,8 milliarder kroner at fjerne, som Finansministeriets beregninger viser. Men afdelingschef i ministeriet Lars Haagen Pedersen fastholder, at der ikke bliver rokket ved ministeriets regnestykke på den baggrund.

»Lad mig slå fast: Finansministeriet mener ikke, at artiklerne giver belæg for at ændre på ministeriets regnemetode til vurdering af effekten på den offentlige saldo,« skriver han i en kronik i Børsen.

Økonomerne lægger vægt på, at lavere skatter ikke kun får folk til at arbejde mere, men at lavere skatter også får folk til at søge mod nyt arbejde med højere løn og bliver mere produktive.

Ifølge Lars Haagen Pedersen mangler der dog en væsentlig ligning i økonomernes forskning: De højere skatteindtægter som følge af højere lønninger vil ifølge ham blive modsvaret af øgede udgifter i det offentlige, da overførselsindkomster og offentlige lønninger vil stige i takt med lønstigninger på det private arbejdsmarked.

Overvismand Hans Jørgen Whitta-Jacobsen anerkender afdelingschefens udlægning af sagen. Produktivitetsvækst forbedrer ikke nødvendigvis de offentlige finanser, siger han til Børsen.